Marcolina: Mi veramente l'aveva mandada a incomodar per una razon; ma adesso ghe n'ho diese che me obbliga a pregarla, a sconzurarla de assisterme, de no me abbandonar.  Fortunata: Cara siora Marcolina, son qua in quel che posso, con tutto el cuor. Veramente giera andada un pochetto in collera; ma ho po pensà che ela no ghe n'ha colpa, e quel putto m'ha tanto savesto dir, che no so per lori cossa che no farave.  Marcolina: Aveva giusto a caro de saver da ela, co l'è andà via de qua, cossa che l'ha dito: se l'ha preteso de cavarse con civiltà, o se el gh'ha veramente per la mia putta quella premura che el mostrava d'aver.  Fortunata: Ghe attesto e ghe protesto, che un putto più schietto e più sincier nol gh'è, nol ghe xè stà, e nol ghe sarà. No àla sentio? El xè pronto a soffrir, a aspettar...  Marcolina: El ponto sta, siora Fortunata, che più stemo, faremo pezo. Ghe xè de le cosse per aria con quel mio missier... Se ghe disesse tutto, la se meteria le man in ti cavei.  Fortunata: La diga: senza che buttemo via le parole tra ela e mi, che mi za la sa che no posso concluder gnente, parleravela volentiera un'altra volta col putto?  Marcolina: Magari che el Cielo volesse.  Fortunata: Se la vol, el xè poco lontan. Co xè vegnù la so serva, el giera a casa da mi. Curioso anca elo, gramo, perché la sa... la zoventù... la ghe piase... no l'ha mai fatto l'amor... el m'ha compagnà fin da basso, e el m'aspetta da quel da le acque. Gh'à1a balconi che varda in cale?  Marcolina: Siora sì; quel balcon che xè là, varda giusto sora quel da le acque.  Fortunata: Vorla che el chiama?  Marcolina: Sì, sì, l'a1 chiama.  Fortunata: La parlerà con elo, la ghe dirà a elo. Per mi? De diana! no con una man, ma co cento. (corre alla finestra)  Marcolina: In tel caso che son, me par che me sia lecito de tentar tutto. Co no se intacca l'onor della casa, co no se intacca la reputazion de la putta, no me vergogno a umiliarme. No me vergogno a pregar. Chi sa che el cielo no m'assista. Che in grazia de quella innocente, el cielo no benedissa le mie intenzion.  Fortunata: El vien subito.  Marcolina: Grazie, siora Fortunata.  Fortunata: Oh! mi po son de bon cuor.  Marcolina: Co parlo, la m'aggiuta anca ela.  Fortunata: No la s'indubita. La lassa far a mi.